R E P U B L I K A H R V A T S K A

OSJEČKO-BARANJSKA ŽUPANIJA

GRAD VALPOVO

GRADSKO VIJEĆE

prijedlog Odluke o RASPOREĐIVANJU SREDSTAVA ZA RAD POLITIČKIH STRANAKA I NEZAVISNIH VIJEĆNIKA ZASTUPLJENIH U GRADSKOM VIJEĆU GRADA VALPOVA ZA 2026. GODINU

Valpovo, listopad 2025. godine PREDLAGATELJ:

 GRADONAČELNIK

IZVJESTITELJ: ZVONKO BARIŠIĆ

O b r a z l o ž e n j e

uz prijedlog Odluke o raspoređivanju sredstava za rad političkih stranaka i nezavisnih vijećnika zastupljenih u Gradskom vijeću Grada Valpova za 2026. godinu

Pravni temelj za donošenje Odluke proizlazi iz odredbama Zakona o financiranju političkih aktivnosti, izborne promidžbe i referenduma („Narodne novine“ br. 29/19 i 98/19), a u skladu s Proračunom Grada Valpova za 2026. godinu.

Odluku o raspoređivanju sredstava iz proračuna jedinice lokalne samouprave donosi predstavničko tijelo jedinice lokalne samouprave. Raspoređena sredstva doznačuju se na žiro-račun političke stranke, odnosno nezavisnog vijećnika, tromjesečno, u jednakim iznosima.

Sredstva za redovito godišnje financiranje političkih stranka i nezavisnih vijećnika iz proračuna jedinica samouprave dužna je osigurati jedinica lokalne samouprave u iznosu koji se određuje u proračunu jedinice lokalne samouprave za svaku godinu za koju se proračun donosi, s tim da visina sredstava po jednom članu predstavničkog tijela jedinice lokalne samouprave godišnje ne može biti određena u iznosu manjem od 265,45 EUR u predstavničkom tijelu jedinice lokalne samouprave koja ima od 3.001 do 10.000 stanovnika.

Člankom 6. stavkom 2. Zakona pravo na redovito godišnje financiranje iz sredstava proračuna jedinice lokalne samouprave imaju političke stranke koje su prema konačnim rezultatima izbora dobile mjesto člana u predstavničkom tijelu jedinice lokalne samouprave i nezavisni vijećnici.

Člankom 7. stavkom 1. Zakona propisano je da se sredstva raspoređuju na način da se utvrdi jednaki iznos sredstava za svakog člana u predstavničkom tijelu jedinice samouprave, tako da pojedinoj političkoj stranci koja je bila predlagatelj liste pripadaju sredstva razmjerna broju dobivenih mjesta u predstavničkom tijelu jedinice samouprave, prema konačnim rezultatima izbora za članove predstavničkog tijela jedinice samouprave.

Ako nezavisni vijećnik postane član političke stranke koja participira u predstavničkom tijelu jedinice samouprave, sredstva za redovito godišnje financiranje iz proračuna jedinice lokalne samouprave za tog vijećnika pripadaju političkoj stranci čiji je on postao član i doznačuju se na račun te političke stranke u razdoblju do isteka njegova mandata, neovisno o eventualnom istupanju iz te stranke u navedenom razdoblju.

Za svakog člana predstavničkog tijela jedinice lokalne samouprave podzastupljenog spola, političkim strankama odnosno nezavisnim vijećnicima pripada i pravo na naknadu u visini od 10 % iznosa predviđenog po svakom članu predstavničkog jedinice lokalne samouprave.

Odluku o raspoređivanju sredstava iz proračuna jedinice lokalne samouprave prema čl. 7. st. 1. Zakona donosi predstavničko tijelo jedinice lokalne samouprave na temelju čl. 10. st. 3. Zakona. Raspoređena sredstva doznačuju se na žiro-račun političke stranke, odnosno na poseban račun nezavisnog vijećnika iz čl. 13. st. 1. Zakona, tromjesečno, u jednakim iznosima, odnosno ako se početak ili završetak mandata ne poklapaju s početkom ili završetkom tromjesečja, u tom se tromjesečju isplaćuje iznos razmjeran broju dana trajanja mandata.

U Gradskom vijeću Grada Valpova, koji broji 13 članova, mandate imaju jedna politička stranka te vijećnici izabrani s liste grupe birača (nezavisni vijećnici). Za svakog člana Gradskog vijeća utvrđuje se jednaki godišnji iznos sredstava, tako da pojedinoj političkoj stranci pripadaju sredstva razmjerno broju njenih članova u Gradskom vijeću, odnosno svakom nezavisnom vijećniku pripada pravo na jednaki godišnji iznos.

Slijedom navedenoga, predlaže se donošenje Odluke o raspoređivanju sredstava za rad političkih stranaka i nezavisnih vijećnika zastupljenih u Gradskom vijeću Grada Valpova za 2065. godinu, te ukoliko Gradsko vijeće prihvati ovo obrazloženje, akt bi glasio kao u privitku.

GRADSKO VIJEĆE GRADA VALPOVA, na \_\_\_ sjednici, održanoj \_\_\_ godine, na temelju čl. 10. st. 3. Zakona o financiranju političkih aktivnosti, izborne promidžbe i referenduma („Narodne novine“ br. 29/19 i 98/19) i čl. 17. Statuta Grada Valpova („Sl. glasnik Grada Valpova“ br. 12/22 i 5/25), donijelo je

O D L U K U

o raspoređivanju sredstava za rad političkih stranaka i nezavisnih vijećnika

zastupljenih u Gradskom vijeću Grada Valpova za 2026. godinu

Članak 1.

Ovom Odlukom raspoređuju se sredstva za financiranje političkih stranaka i nezavisnih vijećnika zastupljenih u Gradskom vijeću Grada Valpova (u daljnjem tekstu: Gradsko vijeće) za 2026. godinu, a koja su osigurana u Proračunu Grada Valpova za 2026. godinu.

Članak 2.

 (1) Pravo na redovito godišnje financiranje imaju političke stranke zastupljene u Gradskom vijeću i članovi Gradskog vijeća izabrani s liste grupe birača (nezavisni vijećnici) prema konačnim rezultatima izbora.

(2) Za svakog člana Gradskog vijeća utvrđuje se jednaki godišnji iznos sredstava, tako da pojedinoj političkoj stranci pripadaju sredstva razmjerno broju njenih članova u Gradskom vijeću, odnosno svakom nezavisnom vijećniku pripada pravo na jednaki godišnji iznos.

(3) Za svakog izabranog člana Gradskog vijeća podzastupljenog spola, pojedinoj političkoj stranci, odnosno nezavisnom vijećniku, utvrđuje se uvećana naknada u visini 10 % iznosa predviđenog po svakom članu Gradskog vijeća.

(4) U Gradskom vijeću Grada Valpova podzastupljeni spol je ženski spol.

Članak 3.

 (1) Za svakog člana Gradskog vijeća utvrđuje se godišnji iznos sredstava u visini zakonskog minimuma od 265,45 EUR.

(2) Za svakog člana Gradskog vijeća podzastupljenog spola utvrđuje se godišnji iznos od 291,99 EUR.

Članak 4.

Političkim strankama koje participiraju u Gradskom vijeću sredstva se doznačuju na žiro-račun političke stranke, a članovima Gradskog vijeća izabranih s liste grupe birača (nezavisni vijećnici) sredstva se isplaćuju na poseban račun nezavisnog vijećnika, tromjesečno, u jednakim iznosima.

Članak 5.

Ova Odluka stupa na snagu osmog dana od dana objave u „Službenom glasniku Grada Valpova".

GRADSKO VIJEĆE GRADA VALPOVA

KLASA: 006-01/25-01/1

URBROJ: 2158-7-1-25-\_\_\_ Predsjednik Gradskog vijeća

Valpovo, \_\_\_ 2025. godine Igor Uranjek, v. r.